Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 862

1. A képzési cél Olyan szakemberek képzése, akik az iranisztika mint szaktudomány (ó-, közép- és újperzsa nyelvészet, irodalomtudomány, Irán és a régió története az ókortól napjainkig, vallástörténet: zoroasztriánizmus, manicheizmus, iszlám) területén járatosak, a kapcsolódó tudományágakban tájékozottak. A szak a szükséges nyelvi, történeti, országismereti tudás birtokában képesítést nyújt az Iránnal, Afganisztánnal és Tádzsikisztánnal kapcsolatos szakmai (egyetemi oktatói, kutatói, újságírói, fordítói, szakértői) feladatok ellátására. A nyelvi és kulturális felkészültség hasznosítható más területeken is (könyvtár, könyvkiadás, diplomácia, külkereskedelem). A szak — első alapképzésben — csak más, egyetemi szintű szakkal társítva, kétszakos képzés keretében végezhető. A szakon tanári képesítést nem lehet szerezni.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes